13/6/2012
Αποτελέσματα Εθνικού Διαγωνισμού Νέων Επιστημόνων έτους 2012
Στις 14 Μαΐου 2012, ημέρα Δευτέρα και ώρα 13:00, και στις 28 Μαΐου 2012, ημέρα Δευτέρα και ώρα 11:00π.μ., στο γραφείο 2158 του Υπουργείου Παιδείας, Δια Βίου Μάθησης και Θρησκευμάτων συγκλήθηκε η Επιτροπή του Εθνικού Διαγωνισμού Νέων Επιστημόνων έτους 2012, σύμφωνα με την υπ’ αριθμ. 16424/ΙΑ/15-2-2012 απόφαση Γ.Γ. Υπουργείου Παιδείας, Δια Βίου Μάθησης και Θρησκευμάτων, προκειμένου να επιλέξει τα προγράμματα που θα εκπροσωπήσουν την χώρα μας στον 24ο Ευρωπαϊκό Διαγωνισμό Νέων Επιστημόνων έτους 2012 (Μπρατισλάβα, 21-26 Σεπτεμβρίου 2012). 

Αποφασίστηκε ότι θα απονεμηθούν τα ακόλουθα βραβεία:

· 1ο Βραβείο στον τομέα της Μηχανικής, για το σχέδιο «Μηχανή ενίσχυσης δύναμης και υποβοήθησης κινήσεων παλάμης» του μαθητή των Εκπαιδευτηρίων Κωστέα - Γείτονα (Παλλήνη) Ιωάννου Χαράλαμπου.  

· 2ο Βραβείο στον τομέα της Φυσικής, για το σχέδιο «Πλήρως αυτοματοποιημένο και φορητό σύστημα διατήρησης θερμοκρασίας ποτών και ροφημάτων με βάση το φαινόμενο Peltier», των φοιτητών του Αλεξάνδρειου ΤΕΙ Θεσσαλονίκης Άγγελου Κωνσταντίνου, Βασιλειάδη Κωνσταντίνου και Πιπερίδη Αλέξανδρου. 

· 2ο Βραβείο στον τομέα της Φυσικής, για το σχέδιο «Έρευνα και Ανάπτυξη ενός Ηλεκτρονικού Συστήματος για την ανίχνευση και ταυτοποίηση της ουσίας νόθευσης σε υγρά», των μαθητών του 1ου ΓΕΛ Ευόσμου Θεσσαλονίκης Εμμανουηλίδη Αντώνιου και Καραχρήστου Κωνσταντίνου.

· 2ο Βραβείο στον τομέα της Μηχανικής, για το σχέδιο «Το έξυπνο πορτοφόλι σου»,  των μαθητριών του 1ου ΓΕΛ Καλαμάτας Τσικρικά Σοφίας και Φιλανδριανού Χρυσούλας και του μαθητή του 1ου ΕΠΑΛ Καλαμάτας Παλαμίδα Κωνσταντίνου.

Καθώς σύμφωνα με τους όρους του Διαγωνισμού, μόνο τα σχέδια που έχουν αποσπάσει πρώτο βραβείο του σχετικού επιστημονικού πεδίου στο πλαίσιο του αντίστοιχου Εθνικού Διαγωνισμού μπορούν να προκριθούν, το σχέδιο που θα εκπροσωπήσει την χώρα μας στον 24ο Ευρωπαϊκό Διαγωνισμό Νέων Επιστημόνων της Μπρατισλάβα είναι το εξής: 

· «Μηχανή ενίσχυσης δύναμης και υποβοήθησης κινήσεων παλάμης», του μαθητή των Εκπαιδευτηρίων Κωστέα – Γείτονα, Ιωάννου Χαράλαμπου.

Η Επιτροπή του Εθνικού Διαγωνισμού Νέων Επιστημόνων έτους 2012






